Cesarhanmun/geonobi-data huggingface dataset:
地名: 昆陽 (慶尚道, 郡)
年: 1552.0

○諫院啓曰: "近來數十年之間, 水旱之災, 無歲無之, 年穀不登, 民生阻飢, 將至於國非其國而不可救也。 今者紀綱板蕩, 百弊俱生, 吾民之冤, 有難枚擧。 然其中召災致戾之道, 莫甚於獄訟之事。 苟有勢力者, 專以奪人田民爲事, 或非理起訟, 或僞造文記, 百端用術, 無所不至, 而甚者則或構成虛事, 陷之死地, 或恐嚇官吏, 造作虛言, 故被奪者以免死爲幸, 爲官吏者以淹延歲月爲良計, 日深歲劇, 恬不知愧。 至於內需司, 則背主逃役之輩, 巧詐萬端, 莫可測量, 自上豈能盡知如此用術之事乎? 是故無勢之人, 雖有田民, 不見奪於有勢之家, 則必見奪於內需司。 以此見之, 其有水旱之災, 無足怪者。 臣等嘗聞, 往在成廟朝, 凡訟事, 擇其有名之人, 命付作文, 使之考覈首末, 每於常參、經筵之後, 引見論難, 決其是非, 故非理之訟, 人不敢爲, 且無淹延歲月之弊。 臣等又聞, 月山大君與昆陽居甲士相訟。 有一訟官欲決給甲士, 大君啓之曰: ‘訟官聽甲士之囑, 將奪我奴婢。’ 成廟親見作文, 甲士果是。 於是美其訟官之不畏權勢, 賜衣一襲褒奬之。 是故當時無難決之訟, 至今有不忘之德。 今則有勢之人, 刼制官吏, 官吏莫敢下手。 其中或有正直之人, 公反決折, 則卽被中毒, 自上無褒奬之擧, 在下有畏刼之勢。 以此而徒責官吏之淹延, 欲免水旱之荐臻, 不亦難乎? 爲今之計, 莫若伸一國之冤, 欲伸一國之冤, 莫若公一國之訟。 然自上苟不明辨是非, 扶植正直, 以立紀綱, 則安能變一國之俗, 回上天之意? 臣等伏見近日傳敎, 惻怛民隱, 丁寧反覆, 雖堯、舜之心, 豈過於此? 然徒善不足以爲政, 徒法不能以自行。 請自上務行實德, 克遵先王之意, 以復先王之治。" 答曰: "近來水旱相仍, 衆災連綿, 自上罔知所措。 況民生冤苦, 無所不至, 天心何以和乎? 人君爲民父母, 見如此之弊, 而不能革, 痛心而已。 成廟親決訟端之疑難者, 自上亦聞之耳。 以權勢誤決, 此實今日之弊。 內需司奴婢躱避人家, 仍爲奴婢者, 亦豈無耶? 有司明辨是非, 則冤抑自無矣。"
地名: 昆陽 (慶尚道, 郡)
年: 1559.0

○禮曹啓, 旌表烈女論乃之閭,
                【論乃, 庶人金千同妻也。 夫死之後, 未嘗啓齒, 畫其夫像, 不廢朝夕之奠, 朔望必親往其墳而祭之。】
              
              宜寧鄕吏沈文守、
                【父母死, 廬墓三年, 朝夕哭奠, 至今二十餘年, 素衣素帶, 不輟朔望之奠。】
              
              比安百姓洪漢弼,
                【天性純孝, 其父母生時, 盡情奉養, 及其歿, 朝夕祭祀, 躬自備設, 至誠行之。 至今十年, 獨不食肉, 營立祠堂, 堂前別設寢所, 晝夜思慕, 未嘗少懈。】
              皆旌門、復戶; 南部私奴世恪、
                【其父嘗得(遂)
                    〔病〕
                  將死, 蒼皇斷指, 和藥以進, 父病遂愈。 凡父母所嗜之物, 必盡情備設。 其父之主, 捽縛其父, 要使記納其家, 而勢有所難, 世恪乃以自備之家納之, 而免其父。】
              
              宜寧
              沈安麟、
                【年逾七十, 孝恭不懈。 父母俱存, 年皆九十餘歲, 安麟不離左右, 起則身自扶持, 飮食則必先嘗以進。 其母, 疾篤, 思嘗雉味, 求之不得, 忽有一雉飛墜, 以供母, 母病稍愈。 鄕隣以爲誠孝所感。 連喪父母, 廬墓三年, 一如初喪。】
              
              固城鎭撫李世應、
                【其母得瘟病, 晝夜侍側, 百般救療差, 終不獲。 雖在瘟疫中, 治喪無闕。 率稚弟, 朝夕躬自炊爨以祭, 啜粥哀號一如初喪。 鹽醬、酒食, 不入於口, 喪葬諸需, 獨自辨備, 不責出於他兄弟之家。 親自負土成墳, 母忌之月, 則自朔至晦, 不食魚肉。】
              
              宜寧百姓仇琛,
                【連喪父母, 廬墓六年, 朝夕哭奠, 啜粥連命, 不食鹽菜。 服闋, 誠心不怠, 不輟朝夕之奠。】
              皆旌門; 南部忠義衛洪致堯、
                【爲兩大王心喪三年, 不使人知。 父歿, 執喪以哀, 每當忌月, 不食肉不聽樂, 國忌亦皆行素。 於兄弟間, 友愛和睦, 兩妹嘗患瘟病, 不忍離去, 至嘗不潔之水, 勸飮, 病妹竟致差愈。 又以己所得奴婢三口, 贖其父賤妾女, 以成父志。】
              
              天安幼學曺德粹、
                【事母盡誠, 家雖貧, 不輟酒肉之養。 如得小物, 不忍先嘗, 必袖以進。 母病苦, 泣血嘗糞, 及歿, 送終之事, 一遵《家禮》, 旣葬, 遂廬其側, 不出洞口。 親執祭物, 朝夕不懈, 啜粥三年。】
              
              比安前參奉張文瑞,
                【年四歲時, 兩親俱歿, 不食肉, 哀慕不已。 年至十歲, 追服六年之喪, 晝夜哭泣, 朝夕祭祀, 至誠而行, 服闋朔望之奠, 尤爲盡情行之。 其外祖父母之歿, 亦皆心喪三年。】
              皆賞職; 烈女淸州良女八今、
                【步兵朴銀石妻也。 其夫病死, 終夜抱屍, 哀慟哭泣, 翼日早朝, 暗入房中, 遂自縊死, 同穴以葬。】
              
              宜寧
              許安仁妻河氏、
                【其夫得重病, 百藥無效, 斷指以進, 夫病遂愈。 後以他病死, 河氏哀毁骨立, 絶而復蘇者數矣。 今至八年, 一如初喪。 嘗疽發背上, 幾至死域, 其父閔其羸毁病革, 勸之曰: "魚肉之味, 雖難强勸, 葱蒜, 乃是菜蔬, 庶可啖食, 俾扶氣力。" 河氏不從曰: "使吾食此而蘇矣, 何忍毁節而苟活? 況未必生乎?" 嗚咽痛泣, 聞者莫不流涕。】
              
              安東私婢順伊、
                【水軍金檢同妻也。 常時事夫盡情, 夫死莽于家北, 往來痛哭, 願與之同穴。 其父欲奪其節, 誓死不從, 一日縊死于亡夫墓側。】
              
              昆陽
              米乙伊,
                【百姓文愛石妻也。 惡少朴仁範, 拉以致船中, 欲爲汚辱, 投海而死。】
              皆旌門、復戶; 孝女泗川私婢光德,
                【事父母, 能竭其力, 定省, 無失其時, 出入, 必有其常。 溫凊甘旨, 適其所好, 若得食物, 不敢先嘗。 父母有疾, 常有憂色, 旣沒, 事死如生。 又事舅姑, 無異所生之親。 夫死, 三年不食酒肉蔬果, 只以粥水連命。 家雖貧, 不廢日三之奠, 大祥之日, 改着喪服, 一如初喪。 人有勸誘改節, 則泣涕固拒曰: "古人一與之齊, 終身不改, 故夫死不嫁。" 又曰: "烈女不事二夫。 古人旣如斯, 我何人也?" 言訖, 輒悲泣, 終日不食。】
              (皆)旌門; 牙山
              玉只,
                【正兵尹世文女也。 自十三歲時, 順父之志, 亦不食肉, 過三年後, 其父矜憐, 持肉强勸, 則哭泣不食曰: "行當與父一時免喪。" 云。 世文喪父九年, 猶未脫喪, 故如是云。 朝夕祭祀, 至今不廢, 雖菜粥, 隨所得必祭其父, 如以事出, 歸則必親奠以祭。】
              復戶。 皆因政府議啓也。
地名: 昆陽 (慶尚道, 郡)
年: 1593.0

○都體察使柳成龍馳啓曰: "近日, 慶尙左右道形勢, 一樣危迫, 而右道, 自晋州之陷, 諸將散去, 人心崩潰。 三嘉、宜寧、咸安、丹城、河東、昆陽、固城、泗川、鎭海等邑, 或爲賊藪, 或爲賊兵阻斷, 不可收拾。 臣本月初五日, 到高靈, 賊兵已入草溪郡, 去高靈數十里。 適有劉總兵, 自大丘來到; 吳遊擊, 自善山馳來, 分駐於高靈境上及陜川, 賊兵因逡巡退去。 日日懇告於總兵及馳書于吳遊擊, 請進擊宜寧之賊, 以斷賊路, 庶可以止湖南衝突之勢, 則吳遊擊答書云: ‘生原奉經略府明文, 防守善山, 因聞晋州危急, 特赴應援, 不意其城已破, 故暫駐草溪, 其進止大計, 非生可以主之也。’ 臣又懇於劉總兵, 則總兵以爲: ‘當詳探宜寧賊勢有無, 然後爲之發落’ 云。 及權滉回來言賊兵已退, 則還無前進之意。 臣昨日辭退之時, 又呈一札, 極言本道形勢, 願爲鎭撫拯濟, 則總兵別書小帖以示, 其中云: ‘區區謬拜, 簡書東來, 恨不奮兵決戰, 殲此島夷, 而中制外監, 動未自便, 朝徒怒髮, 夕枉捬膺。 雖欲亟拯一方民, 竟未獲遂除兇志。 回視疇昔, 南征西討, 輒有成功, 今則尺寸莫遂, 忸怩罔措矣。 時勢不同, 雖則諒之, 倭奴, 果爾遁還, 則撤兵省費, 固可圖完聚, 而定遠猷。 或釜山之寇久屯, 境上之師日老, 則旣煩兵餉, 又苦民窮, 國事之寧, 尙未知在何日也’ 云云。 臣觀此二將所言, 皆以不能自由爲諉, 進戰之意, 終始不果, 不勝痛憫。 大槪用兵, 自有機會。 機會一失, 則用力極難。 今一失於不救晋州, 又再失於不直攻宜寧, 以斷其勢。 方賊兵之在晋州也, 釜山、東萊之賊, 其數甚少, 亦可有爲, 而我國之軍, 無可辦此者, 遲回之間, 賊兵得志於晋州, 還聚窟穴。 事事如此, 而道內糧餉(彈)
                〔殫〕
              竭, 無復着手處, 至於督捕使朴晋之軍, 亦難繼糧, 近以豆代米散給, 而絶糧或五六日, 將士相與聚首痛哭, 逃散者相繼。 全羅道出站各官, 已經二、三月, 亦無可支之勢。 傳聞全羅道犯境之賊, 不是眞倭。 伏乞朝廷, 急送戶部管糧重臣一員, 代李誠中, 汲汲措置, 轉運繼糧之事, 庶使天兵少留, 以觀其變。" 云。
地名: 昆陽 (慶尚道, 郡)
年: 1731.0

○左捕廳啓言: "昨年鞫獄時, 有逆贓道昌姪朴成建譏捕之命矣, 卽因成建友壻定配人表泰萬所告, 罪人成建, 自昆陽郡捉送, 而名載鞫案, 宜移送金吾。" 上允之。 自是, 連設鞫于本府, 問罪人成建。 先是, 捕廳問成建: "以盧夢瑞招, 言汝以道昌兄子住在道昌家門外。 又禁府羅將順金之招言: ‘傳道昌札於道昌之妾, 則朴姓人出給藥封。’ 外直羅將朴昌輝之招云: ‘道昌之子, 謂渠曰: "「道昌承款, 則族屬皆莫能保, 汝若周旋, 則當報恩也。」’ 重三之招云: ‘有人稱以朴昌輝族朴哨官, 求見昌輝。 故渠乃引入, 見其右手, 握紙包物。 問何物, 則稱以補氣之藥, 而仍給昌輝, 昌輝謂朴哨官曰: 「道昌在本府時, 則受刑不多, 用藥徑斃, 則人必疑之, 姑待親鞫上闕時, 當傳給順昌, 使之行藥。」 云。’ 道昌妾弟點尙之招言: ‘道昌飮毒致斃後, 族人朴哥往來於其兄家。’ 云, 道昌旣無子, 又無他侄, 而汝是道昌兄子, 道昌家事, 無不與知, 汝名旣出於夢瑞之招, 其餘各招, 或稱朴姓人, 或稱族屬云者, 皆指汝身, 則道昌逆謀, 爾豈不知乎? 使道昌徑斃者, 亦汝所爲也。" 成建供: "以道昌五寸姪, 居順天, 庚戌正月, 來依於道昌家, 夢瑞等, 自道昌妻娚鄭泰亨家, 運致許多錢緡於京中, 而矣身實無所知。 及道昌徑斃, 道昌妻使之逃避, 故恐怯逃躱, 是實。" 捕廳更問: "以汝招, 旣云: ‘目覩泰亨家錢緍運入之狀。’ 道昌妻亦使汝逃避者, 必有委折。 道昌家聚會謀逆者, 誰某, 使汝傳藥徑斃道昌者, 亦誰指敎?" 成建供: "行藥徑斃事, 矣身與世奎、點尙到點梅家, 點尙招來邏卒, 使矣身傳藥, 而其後道昌, 果徑斃。 道昌謀逆事, 則自戊申九月, 道昌與夢瑞、泰亨及異姓戚朴大江、泰亨同姓族姓鄭者、順天居金甲等, 晝宵聚謀。 其時順天營將新門外李姓人及鄭思孝之孽弟、龍山
              李生員、陽川
              李生員者, 亦來話, 各人密語, 皆以厥藥, 其已傳致否乎? 新門外李姓人忘其名, 而懸玉圈者, 亦來語曰: ‘汝爲謀主, 厥藥事必善爲之。’ 又有朴泰望者來言曰: ‘旣圖大事, 厥藥速傳於寡女也。’ 壯義洞
              李姓人者, 亦來言曰: ‘厥藥傳於寡女, 使之轉傳於尙宮也。’ 桃洞
              李兵使之弟又來言曰: ‘厥藥傳入尙宮, 用於東宮。’ 云。 藥則道昌使其奴四會、貴益, 傳於寡女。 寡女則稱道昌族屬, 而道昌買婢入送, 爲尙宮房子。" 云云。 至是, 設鞫嚴問, 成建供: "道昌謀逆情節, 旣納招於捕廳, 而同參之諸人, 或稱姓而不言名, 或稱號而不告居, 一如捕廳之招。" 又曰: "五六年前, 閔叅議者謂道昌曰: ‘每緣吾黨之敗, 官止於此, 不勝憤惋。 當與汝謀逆。’ 使道昌徑斃者, 卽道昌妻甥鄭興僑之取名喜山者及朴大江兩人也。" 仍不服。 成建所告諸人, 令捕廳發捕, 令李梫等, 與成建面質, 梫謂成建曰: "汝言戊申九十月間, 吾往道昌家, 而吾於丙午, 除北虞候, 戊申十二月還京, 爾言自歸虛妄也。" 遇命曰: "吾於壬寅, 出身爲備郞監察, 則生員之稱誤也。" 桓翼曰: "汝雖死中求生, 豈忍白地陷人?" 汝明曰: "盧夢瑞, 是吾素昧。" 聖翼曰: "汝詳見吾面, 更告眞僞。" 幷不服。 成建更招曰: "所謂閔叅議, 前招誤告, 明是尹叅議也。" 成建又供, 道昌謀逆表泰萬、鄭雲普、鄭世龜、丁喜泰, 無不參聞。 使道昌奴金伊, 載錢於泰亨家, 行藥於道昌, 是實。" 成建又與泰震面質曰: "汝與金寧泰, 豈不斂道昌屍乎?" 泰震曰: "吾與道昌, 本來有嫌, 表泰萬、車江, 則上年皆定配, 鄭雲普, 吾素昧也。 太萬要我同斂道昌屍, 而吾避不往矣。" 仍不服。 刑成建一次, 供: "龍山
              李生 卽泰震姑母夫, 朴泰望, 乃順天把摠朴昌茂也, 順昌, 卽閔叅議守廳奴也。 問道昌奴二太, 則可知。" 仍不服。 問二太, 二太不服, 與成建言相左。 成建與金甲面質, 成建曰: "汝自纏帒出藥時, 道昌婢俊葉、富全, 豈不參見乎?" 金甲不服。 朴大江與成建面質, 成建曰: "汝以道昌四寸, 來道昌家, 豈不曰吾旣入吏役, 當與汝同事乎?" 大江曰: "吾旣爲官吏, 豈與道昌者同謀乎? 戊申道昌之受刑監營也, 以吾所構陷, 至欲殺之云, 汝豈不知乎?" 仍不服。 鄭興僑與成建面質, 成建曰: "道昌豈不云: ‘李兵使之弟新門外李營將、芹洞
              李營將, 與我同謀, 汝宜同入。’ 則汝豈不曰: ‘吾家有定配人怨國者, 又有本官及本官親族之可與同事者。’ 乎? 興僑供: "所謂定配人, 卽宋司諫必恒, 而今已身故, 本官, 卽朴泰三, 而死於鞫獄。 吾之上京, 在於己酉冬, 則豈與道昌同事乎?" 仍不服。 問朴昌茂, 昌茂供: "矣身居順天, 與道昌相知, 而甲辰以後, 不與相面也。" 不服。 問富全, 富全供: "十六歲以後, 不復使役於道昌, 來居通津者, 已七年, 金甲則素昧。" 云, 不服。 更問成建, 成建供: "新門外李營將, 初招誤告, 今始覺之, 乃曾經順天營將兪一基也。" 獄久未決。 十月乙未, 鞫廳議啓言: "罪人李梫、李遇命所供明的, 李聖翼亦無可疑, 請幷放。 朴昌茂、富全, 亦無疑端, 鄭泰震旣施三次之刑, 二太亦施五次之刑, 別無違端, 請幷於登對時稟處。" 上允之。 後因金吾之獻議, 崔桓翼、李汝明、朴大江、金甲、朴昌茂、富全特放, 二太、鄭興僑竝配于邊遠。 鄭泰震、成建, 竝物故。
地名: 咸陽 (慶尚道, 郡)
年: 1452.0

○司憲掌令李甫欽輪對, 上曰: "世宗擇汝守大丘使, 試社倉便否, 所息幾石, 民情何如?" 甫欽對曰: "丁卯正月, 自咸陽移守大丘, 然未知上意, 未敢試驗。 戊辰二月, 見諭書, 乃知上意, 卽立社倉十三所, 從其自願, 定其社長, 每一所授義倉穀二百石, 每一石取息三斗, 自戊辰至辛未, 斂散收息, 共二千七百餘石, 皆已收斂封庫。 大丘多巨室農莊, 貧民受貸出食, 因失其所者有之。 境內十三處立社倉, 一倉所儲本息, 幷可四百餘石。 又義倉, 以時分給, 故境內之民, 受長利者, 視昔年則蓋少。 如待五六年斂散, 則一倉所儲, 可至千餘石。 十三所各以千餘石, 賑貸窮民, 豪富侵漁之弊, 不禁而自絶矣。 但臣恐國家以爲, 取息有利, 十年之後, 不能便止, 而取息之無窮也。 又世宗傳旨, 有監考賞職之條, 故臣亦以爲可行, 今褒貶之法未立, 又恐社長憚於斂散, 而不肯用心也。" 上曰: "世宗以爲, 社倉恤民之大本, 斷然以爲可行, 命汝試驗, 予亦以爲救荒, 莫如此法, 夫豈不義, 文公爲之? 但廷議未同, 故褒賞之法, 未卽遽立, 豈終不可行乎? 且一倉之穀, 至於千石, 則又豈有取息無窮之理乎? 一從汝所啓。" 上又問: "近日守令奉法, 如何?" 對曰: "近日以風聞, 或遣敬差, 或遣行臺, 以覈守令不法, 守令之畏法, 異於他日。 然風聞之事, 鮮有其實, 且其陰囑所司者, 非窮民必其豪民, 或受罪於守令, 或不得其辭訟, 含怨報復者之所爲也。 於是所司, 實聽移牒, 鞭笞以求獄成, 或至於死, 其冤可勝言哉? 臣之所守大丘, 與星州接境, 憲府風聞星州牧使李伯良, 以國庫造餘材木, 移造農莊, 移文鞫覈, 獄辭未具, 而論請貶黜。 伯良新造農莊, 越大嶺在居昌之境, 其所用者, 皆籬底雜木, 其非用星州之材木可知。 且雖不廉, 其能越大山以輸材木乎? 臣嘗觀《唐史》
              則天告密之法, 心竊非之, 臣恐告密之端, 作俑於明時也。 且近日各官守令, 境內豪民赴京者, 則多備酒饌以勞之, 又其所欲無言不從, 獄訟之不決, 賦役之不均, 稍已成風, 無他畏其口也。" 上曰: "世宗以爲, 風聞斷不可行, 常與我言之, 守令風聞, 載諸《續典》, 固非世宗之志, 予亦料知其弊。" 又問: "南方民弊何如?" 對曰: "慶尙道, 異於兩界、京畿, 庶幾民安物阜。 其中小弊, 雖聖代豈能盡革? 此在守令用心與否耳。 臣自讀書時, 竊有疑事, 在外十餘年, 且未得其間, 故未達愚衷。" 上曰: "何事也?" 對曰: "方文仲, 太宗朝以上書之失, 定屬官奴, 今將四十年。 臣妄謂, 人臣之死生榮辱, 係人主一言, 豈有人臣心懷不忠, 而上言欺罔, 以取不測之禍乎? 文仲所言之事, 臣未敢知, 然文仲以國家之事, 或漏洩外國, 或私論僚友而不達, 則是誠不忠, 死有餘辜, 上書過實, 必其新進之士, 狂妄料事之過耳, 源其心, 則豈有不忠而言之乎? 臣有此心三十餘年, 未敢上聞。" 上曰: "文仲必有心疾, 而妄爲上書, 太宗欲正典刑, 以上書之故, 乃從輕典, 祖宗之事, 不可輕赦也。" 對曰: "文仲如有心疾而妄言, 則尤不可罪。 傳曰: ‘遠惡者十年, 必反。’ 《易》曰: ‘守貞者十年, 乃字。’ 文仲雖有罪, 屬賤已將四十年, 亦可以懲, 況其心之忠不忠, 未可知乎? 臣歷觀古史, 自唐、虞至于宋、元, 文明盛治之時, 未有人臣以上書之失, 終身屬賤。 臣恐後世, 以此議之也。 且今世之士, 請人之罪, 務爲深刻, 至於正言, 不諱敢陳者蓋寡, 未必不以文仲爲戒也。 且孔子曰: ‘三年毋改於父之道。’ 先儒曰: ‘如其道, 雖終身無改, 可也, 如其非道, 何待三年?’ 雖祖宗所行之政, 已過三十年, 在上裁如何耳。" 上曰: "汝之此言, 出於忠誠, 世宗未敢輕赦, 故予亦未敢輕赦。 亦有言之者, 姑少待之。"
地名: 咸陽 (慶尚道, 郡)
年: 1456.0

○癸未/諭慶尙道觀察使曺孝門、全羅道觀察使宋處寬曰: "咸陽安置&#x2497D;、任實安置瑔, 今年生子, 擇所在邑婢爲乳母, 官給衣食。"

○甲申/傳旨義禁府曰: "曾下傳旨於府, 靖難以後, 犯罪安置人母子妻妾, 竝許完聚, 今順興安置瑜子乳母婢大德、介叱同, 乳母婢冬白、吾乙未, 乳母婢小非, 咸陽安置&#x2497D;子修理及乳母婢件伊等, 不令完聚, 其推鞫當該官吏以啓。" 仍令義禁府差人, 押送大德、冬白、小非等于順興。
地名: 咸陽 (慶尚道, 郡)
年: 1458.0

○戊戌/幸慕華館, 觀射置酒, 臨瀛大君
              璆、永膺大君
              琰、桂陽君
              璔、密城君
              琛、義昌君
              玒、寧海君
              瑭、誼城君
              寀、順城君
              &#x27A9A;、咸陽卿
              &#x27A9A;、瑞原君
              &#x21A41;、寶城尹
              㝓、樂安尹
              寍、永川尹
              定、銀川君
              讃、德城君
              慜、原川尹
              宜、新宗令
              孝伯、領議政鄭麟趾、右議政姜孟卿、左贊成申叔舟、右贊成黃守身、右參贊成奉祖、兵曹判書洪達孫、雲城府院君
              朴從愚、鈴川府院君
              尹師路、判漢城府事金何、知中樞院事楊汀ㆍ朴薑、刑曹參判宋處寬、都承旨曺錫文、右承旨韓繼美、左副承旨權摯、右副承旨金礩、同副承旨鄭軾、野人
              童馬羅古ㆍ記三奴、倭人
              曾齡ㆍ乾舶ㆍ井大郞ㆍ藤仇郞等侍。 璆、麟趾、孟卿、何、奉祖等進酒, 倭、野人亦進酒, 命&#x27A9A;、㝓、孝伯、上護軍奉石柱ㆍ魚得海ㆍ李埤、仁壽府尹康袞、司僕內禁衛訓鍊觀及野人等射侯, 賜童馬羅古等綿布有差。
地名: 咸陽 (慶尚道, 郡)
年: 1466.0

○傳旨刑曹曰: "前龍宮縣監宋守殷, 決杖一百, 屬官奴。 前陜川郡守權得經、永川郡守申命之、眞寶縣監李質、玄風縣監孫閏生、昌原府使李壽生、密陽府使禹垓, 決杖一百, 收告身。 江華府使禹繼蕃、金城縣監李仁順、高敞縣監蔡申命、盈德縣令金惶、文義縣令趙崝、礪山郡守趙崇智, 收告身。 山陰縣監鄭成良、漆原縣監崔安智、高靈縣監李永蓁、三嘉縣監文碩漢、平壤判官李壽朋、成川府使李惇仁、江陵府使金仲廉、判官李貴華、原州牧使金克己、判官鄭和、醴泉郡守金祗、藍浦縣監吳子善、永春縣監曺尙謙、鎭川縣監裵止訥、懷仁縣監成繼姓、沃川郡守金映璧、全義縣監崔鎭、林川郡守朴輝、咸安郡守柳訓、豐基郡守禹塲、潭陽府使薛晟、河東縣監尹愼德、靑松府使崔尙柔、咸昌縣監權漢生、咸平縣監成繼曾、陰城縣監金淮、旌善郡守朴繼姓、奉化縣監柳暟、果川縣監尹繼智、前全義縣監金嗣源、樂安郡守尹利、淸州牧使黃守正、判官琴以詠、咸陽郡守盧藎卿、前果川縣監任彭孫、包伊浦萬戶鄭愼之、甘浦萬戶庾善言罷職。"
地名: 咸陽 (慶尚道, 郡)
年: 1469.0

○司憲府啓: "卒領議政黃守身妾李氏, 稱後妻, 狀告: ‘黃眘父卒三四日內, 擅分鞍馬、布貨、雜物, 下逮賤妾子, 而獨不給女之所生, 眘葬父後, 稱病不祭。 又家翁同居家正堂外, 其餘閒閣, 皆幷財造成。 又眘父歿後, 糧科器皿, 封閉不給。 然家翁使其兄致身, 成婚書爲婚, 及丁亥三月, 稱黃生爲後室之子, 告于忠勳府, 又狀告吏曹, 欲受爵牒, 女之爲嫡明甚。’ 府擧此劾之, 守身妾仍邑加云: ‘眘給李馬一匹、鞍子一。’ 醫員宋欽、徐仲誠云: ‘眘病時, 欽承傳胗候, 仲誠救眘病。’ 奴終金云: ‘領議政沈澮啓眘病, 注書承傳勸肉。’ 眘非稱病不祭明矣。 李之所謂: ‘幷財造成家。’ 則守身傳得於父, 樓舍行廊, 以舊材改造, 而別造一家以給李, 庫則非眘封閉, 眘妻及李繼重、崔漢良妻與李封之。 守身
              天順三年正月, 受贊成之職, 而景泰七年十一月婚書, 以贊成結銜, 其爲追述顯然。 守身妾仍邑加等云: ‘守身稱李爲咸陽加氏,
                【俗號姬妾爲加氏。】
              
              仲非, 水口門加氏。’ 李之婢思郞亦云: ‘李累年隨居, 而不以命婦詣闕。’ 但以經都官奴婢文券內, 守身妾子黃心著名, 稱李爲嫡母。 李據此爲證, 心云: ‘李氏出示文券, 令我署名, 我於父生前形言非嫡爲難, 不獲已署名。’ 我國之俗, 婚姻之際, 男歸女第, 守身娶李時, 李在八九日程, 而使奴僕率來, 且守身手書庚辰年日記冊, 書李曰咸陽加氏, 李之母曰咸陽加氏母, 李之爲妾明甚。 守身以李之子生爲後妻之子, 而告忠勳府, 是則溺愛欲貴其子, 不足信也。 致身追成禮書, 以亂嫡妾之罪, 已經赦宥, 未得追論。 爲人子者, 父母所愛, 至於犬馬, 亦當愛之, 況李雖妾, 父所鍾愛, 且有子, 而眘父死未幾薄待, 俾不得安住, 又本府因李狀告劾問時, 眘給穀, 詐稱云: ‘前此給之, 而李不受。’ 其爲不直甚矣。 請眘按律治罪, 以李爲妾。" 從之。
地名: 咸陽 (慶尚道, 郡)
年: 1470.0

○咸陽郡守朴壽彌、安岳郡守許峻、庇仁縣監金嗣成辭。 大王大妃御崇文堂, 引見謂曰: "近日陳言者, 論弊事甚多, 今但擧其尤者言之。 貢物獐皮, 責出民間; 官家養蠶摘桑 時, 民田踏損, 各年蠲減, 逋負督徵; 侵民漆木, 官不培養, 責納民戶; 學校, 守令、敎官慢不致意, 令學徒廢業; 選上奴抄定時, 守令專委吏手等事。 宜自省念, 以無負委任之意。" 承旨, 將此六事及凡有弊事, 作事目以授。 都承旨李克增草事目以啓: "一, 諸邑守令常時獵獲、獐鹿必多, 其皮足以充貢物, 不必責出民間。 今貢進皮物, 悉徵民間, 其官家所獲, 以爲私用, 甚未便。 一, 諸邑桑木, 專不培養, 養蠶時, 或抄定摘桑軍, 或徵納民家, 踏損田穀, 蠶若不成, 斂於民戶, 買絲上納, 其弊多端。 一, 各年蠲減還上文簿, 守令等不明白施行, 致令濫徵, 民不被實惠。 一, 諸邑奴婢選上抄定及收貢時, 守令不親自檢覈, 委諸執吏, 貧殘之戶, 不能賂遺, 則定選上, 或徵貢, 富實之戶, 行賂得免, 其弊不貲。 一, 漆木, 國用最緊, 守令用心培養, 則不必採於民間, 今專不培養, 責納民間, 甚不可。 一, 諸邑校生, 守令不用心勸勵, 敎官又不勤訓誨, 因此無一人專業, 而敎官, 則日與守令遊宴, 甚非委任之意。 一, 一邑之內, 有內需司奴婢、大君ㆍ諸君奴婢、宰相奴婢, 而常例徭賦, 悉加於無勢平民, 民之受苦以此, 守令所宜省念。 一, 古人云: ‘刻木爲吏, 期不對。’ 此疾吏之甚也。 人吏承差, 出入民間, 則其侵漁多端, 民不能堪。 守令有令民之事, 則當差其面監考、勸農、里正等, 不必遣吏。" 傳曰: "宜添錄 ‘獄囚速決毋留滯’ 一條。"
地名: 咸陽 (慶尚道, 郡)
年: 1472.0

○禮曹啓: "慶尙道觀察使吳伯昌啓本內: ‘晋州居良女得非, 百姓金戒南妻也。 夫得癩疾, 四年不愈, 得非聞人肉可療, 自斫左手第四指, 曝乾作末, 和飮食饋之, 其疾遂愈。 高靈人白孝元, 其父母俱老, 奉養極至, 父寢疾, 侍藥三年, 不離側。 及歿, 負土成墳, 不顧妻子, 廬於墓側, 躬自炊爨, 或乞貸, 以供朝夕之祭。 未幾母歿, 哀毁如一。 寧海居婢仇音方, 年十九, 嫁私奴眞言, 年三十五夫死, 其父哀其寡, 欲奪其志, 仇音方知之, 潛逃于野, 數日不出, 如是者屢, 父終不能奪, 守節不渝。 又不食肉、茹葷, 鄕黨稱服。 淸道人學生李官明, 母爲虎所搏, 官明右手執鐵把, 左手持炬, 登山尋虎, 行七八里, 奪母屍而來, 哀痛擗踊, 里人憐之, 共備棺槨以葬。 昌寧人朴云、朴云山, 船軍朴衆生之子也, 朴云年十四, 云山年八。 一日, 衆生率二兒, 往耕山谷, 至日暮, 衆生爲虎所搏, 朴云持小斧, 云山扶其父不捨, 追至三十步, 叱虎, 呼天大哭, 虎乃棄去。 朴云護其屍, 與虎相對; 云山奔告里人, 共擔其屍至家, 具棺榔以葬。 咸陽人金氏, 水軍金源之女也。 年十六, 適同郡李陽, 陽死, 喪畢, 其舅順義, 憐其年少, 諭以更醮, 金氏以死自誓, 獨與母居。 同邑呂自勤聞其美, 欲娶以爲妾, 盛僕從襲其家, 必欲得之。 金從北牖出, 至夫墳, 披草而宿, 號哭曰: ‘良人有知? 何不携我俱亡?’ 自勤知不可强, 遂還。 後有朴德龍者亦欲爲妻, 往求焉, 金奮罵毅然, 不可干。 金避德龍, 移居兄家, 德龍復往求焉, 其兄曰: ‘人多慕汝, 汝必不免。 與 其貧窶而孀居, 孰若從之爲愈?’ 金太息悲泣。 母懼其死, 常守之, 是夜, 母稍懈, 金已經於屋梁矣。 學生朴由孝家貧, 養親甘旨無缺。 父歿七日, 餰粥不入口, 廬于墓側, 躬自炊飪, 朝夕朔望之需, 不取辨於諸弟。 諸弟有欲助者, 輒却之曰: ‘幸忝長嗣, 敢煩弟、妹乎?’ 居二年, 其母疾篤, 迎置齋廬, 奉藥餌, 疾轉劇, 由孝取其糞嘗之, 味甛益, 憂懼不自勝。 母歿, 合窆父塋, 居廬五年。 生員表沿沫, 平生篤學力行, 丁母憂哀毁踰制, 小祥始蔬食, 居廬三年, 不飮酒、不見齒, 夜不解帶, 塋域之外, 足不一躡焉。 治喪事, 一依朱文公
              《家禮》, 鄕里化之, 有廢佛齋者。 服闋, 會兄弟, 分遺財, 臧獲之少壯者, 諸兄皆欲自占, 沿沫嗚咽流涕曰: ‘慈氏平時, 此奴婢俱屬意於少妹, 靈爽如在, 其忍背諸?’ 遂取其老弱者, 先隷於己, 諸兄慙赧, 莫敢駁焉。 鄕人有識者皆曰: ‘表子之行, 無愧薛包。’ 昌寧人鄭氏, 年二十, 嫁司醞直長郭崇儀居京。 崇儀死, 鄭氏輿柩還葬鄕里, 遂作室墓傍, 日夜哀慟, 朝夕親奠, 終始如一。 喪畢, 事舅姑, 未嘗或怠, 疾病、憂患, 暫不離側。 夫亡十年, 不食肉, 不輟 朔望之祭。 臣等參詳《大典》勸奬條云: ‘孝友、節義特異者, 賞職、或賞物; 尤異者旌門、復戶。’ 得非、仇音方、李官明、朴云、云山、郭崇儀妻鄭氏, 行義卓異, 請令所在官, 復戶、旌門; 李陽妻金氏, 貞烈特異, 請令所在官, 致奠、旌門; 白孝元、朴由孝、表沿沫, 孝行可嘉, 請令吏、兵曹, 隨才擢用, 以示勸奬。" 從之。 又特賜朴云、云山米、豆幷十碩。
地名: 咸陽 (慶尚道, 郡)
年: 1477.0

○御經筵。 講訖, 掌令金悌臣啓曰: "晋州士人, 有妻之從兄死, 其妻寡居, 士人潛通之。 父母欲改嫁他人, 此人佯狂, 假死夫之言曰: ‘我是眞夫也, 誰奪我妻?’ 挺劍逐之。 呼其妻之父母曰父母, 呼己妻曰嫂, 人呼其名則不應, 呼其妻死夫之名則應之, 謂若死夫之神托于己者, 醜聲騰於衆口。 一鄕皆以爲非, 然後潛率而逃。 事關風俗, 請推鞫痛懲。 又咸陽人有奴婢居長興府, 役之已久。 欲收貢, 率其子而往, 奴婢出見佯曰: ‘汝吾所不知, 何謂我主也?’ 隣里人咸曰: ‘彼何人而妄稱汝主耶?’ 奴潛囑隣里人, 共敺之, 折其臂, 子潛告于官, 卽發吏捕之, 僅捕二三人, 此奴之假手於隣里, 何異身親敺之乎? 此不可不懲。" 上命本道按驗。

○刑曹三覆啓: "晋州囚私奴仲邊, 與班中婢夫咸陽鄕吏金伊, 謀殺其主蘇潤福罪, 竝律該凌遲處死。" 從之。
地名: 咸陽 (慶尚道, 郡)
年: 1498.0

○尹弼商啓: "柳子光云: ‘外方生員、 進士, 自稱司馬所。’" 子光遽曰: "吾當啓之。" 遂啓曰: "南原、咸陽皆臣本貫, 故臣親見之。 生員、進士別立一所, 名曰: ‘司馬。’ 私相聚集, 群飮橫議。 於人吏少有不愜, 輒鞭撻。 留鄕品官多是老劣, 故一邑人吏, 蔑視留鄕所, 反附司馬所, 其弊不貲。 爲守令者, 非徒不能禁之, 反給奴婢, 以典其所殖穀貨。 國家所設留鄕之外, 又有此輩私立一所, 甚不可。" 弼商啓: "七國之處士, 東漢之黨人, 趙宋
              洛、蜀黨, 近日金宗直姦黨, 皆成於群聚橫議, 如此之風, 所宜痛革。 請下書八道監司, 凡所謂司馬所, 一切革罷。" 子光謂弼商曰: "洪裕孫事, 亦可啓也。" 弼商啓: "南陽府有貢生洪裕孫者, 能詩文, 然行己甚怪。 與年少六、七輩爲黨, 自稱某也程, 某也朱, 時會江上人家, 着逍遙巾, 相與群飮誹謗。 嘗赴試, 不肯製述, 終日沈酣, 或書戲語而出。 此輩久在都下, 必詿誤後生, 請尋捕, 屛諸遐方。" 傳曰: "外間如此事, 予何得聞? 卿等此啓, 予甚嘉之。" 遂命義禁府尋捕裕孫。
地名: 咸陽 (慶尚道, 郡)
年: 1501.0

○己巳/受常參, 朝啓。 承旨張順孫啓: "慶尙道
              咸陽囚司贍寺奴都致、夏知等, 燒私奴金三家、刦奪罪, 斬待時, 三覆。 夏知年未滿, 請減死。" 王曰: "都致依律, 夏知減死。"
地名: 咸陽 (慶尚道, 郡)
年: 1507.0

○咸陽君
              朴永文啓曰: "今以原從功臣漏落上言者, 如石繼孫, 則當初錄於二等, 後以私賤削之, 今聞鄭眉壽之言, 則以己之奴放役, 非私賤之類也。 張都致, 乃張珽五寸也, 亦有功可錄, 而因張珽在喪, 未及錄之。 李石山則自稱潛邸時有功, 且連族親云, 此等人何以爲之? 且李顆之類, 竝削去勳籍何如?" 傳曰: "石繼孫等錄之, 李顆等削去可也。"
地名: 咸陽 (慶尚道, 郡)
年: 1513.0

○左議政宋軼、右議政鄭光弼、交城君
              盧公弼、兼禮曹判書金應箕、左贊成李蓀、刑曹判書尹珣、工曹判書鄭光世、戶曹判書張順孫、吏曹判書金詮、兵曹參判柳聃年等議啓曰: "柳軫語其母曰: ‘汝始自咸陽來, 所持者惟兩拳而已, 汝其至此者, 專以我父之德耳。’ 觀其誶語, 則其罪重於罵父母。 奴貴石, 其母所任使者也, 而柳軫迫其奴, 歸喪次, 且叱之曰: ‘汝阿順於母, 罪當懲之。’ 其母從而往焉。 柳軫且語母曰: ‘汝若不速還, 則於汝眼前, 必殺此奴。’ 其母恐遇害, 倉皇而返。 此與罵父母何異哉? 若推閱此等事, 則其罪自露, 今更閱實甚當。" 命依所啓。
地名: 咸陽 (慶尚道, 郡)
年: 1593.0

○經略移咨: 大槪, 本國八道之中, 某道、某邑, 倭奴盡數占據; 某道上犯; 某道未犯; 某處某道, 全未入境, 逐一備細, 開寫明白, 咨復施行。 回咨曰: ‘如平安道
              平壤府城ㆍ中和ㆍ祥原等郡, 俱經焚蕩占住。 寧邊ㆍ肅川ㆍ成川ㆍ定州ㆍ安州ㆍ龜城ㆍ朔州ㆍ昌城ㆍ義州ㆍ江界等府鎭、德川ㆍ順川ㆍ熙川ㆍ雲山ㆍ嘉山ㆍ郭山ㆍ宣川ㆍ鐵山ㆍ龍川ㆍ渭原ㆍ碧潼ㆍ博川ㆍ理山ㆍ寧遠ㆍ慈山ㆍ价川等郡、甑山ㆍ咸從ㆍ江西ㆍ永柔ㆍ龍崗ㆍ三和ㆍ順安ㆍ江東ㆍ三登ㆍ陽德ㆍ孟山ㆍ泰川ㆍ殷山等縣, 俱賊未入境。 黃海道
              黃州ㆍ海州ㆍ瑞興ㆍ平山ㆍ豐川等府鎭、鳳山ㆍ谷山ㆍ遂安ㆍ信川ㆍ安岳ㆍ載寧ㆍ白川等郡、新溪ㆍ牛峯ㆍ文化ㆍ松禾ㆍ長淵ㆍ瓮津ㆍ康翎ㆍ殷栗ㆍ江陰ㆍ長連ㆍ兎山等縣, 俱經焚蕩占住。 只延安府一城, 守臣固守, 奮勇拒敵, 賊遂大挫而去。 京畿
              廣州ㆍ驪州ㆍ坡州ㆍ楊州ㆍ水原ㆍ富平ㆍ利川ㆍ仁川ㆍ長湍ㆍ南陽等府鎭、楊根ㆍ豐德ㆍ加平ㆍ安山ㆍ朔寧ㆍ安城ㆍ麻田ㆍ高陽等郡、龍仁ㆍ振威ㆍ永平ㆍ陽川ㆍ金浦ㆍ砥平ㆍ抱川ㆍ積城ㆍ果川ㆍ衿川ㆍ通津ㆍ交河ㆍ漣川ㆍ陰竹ㆍ陽城ㆍ陽智ㆍ竹山等縣, 俱經焚蕩, 亦有占據。 江華ㆍ喬桐等府縣, 俱賊未入境。 江原道
              原州ㆍ淮陽ㆍ襄陽ㆍ春川ㆍ三陟ㆍ江陵ㆍ鐵原等府鎭、通川ㆍ平海ㆍ旌善ㆍ高城ㆍ扞城ㆍ寧越ㆍ平昌ㆍ等郡、金城ㆍ蔚珍ㆍ歙谷ㆍ伊川ㆍ平康ㆍ金化ㆍ狼川ㆍ洪川ㆍ楊口ㆍ橫城ㆍ麟蹄ㆍ安峽等縣, 俱經賊患, 亦有占住。 慶尙道
              慶州ㆍ星州ㆍ安東ㆍ昌原ㆍ金海ㆍ密陽ㆍ善山ㆍ大丘ㆍ東萊等處府鎭、草溪ㆍ蔚山ㆍ梁山ㆍ淸道ㆍ醴泉ㆍ永川ㆍ興海ㆍ金山ㆍ咸安ㆍ陜川等郡、慶山ㆍ固城ㆍ巨濟ㆍ義城ㆍ泗川ㆍ鎭海ㆍ開寧ㆍ三嘉ㆍ高靈ㆍ宜寧ㆍ河陽ㆍ龍宮ㆍ彦陽ㆍ漆原ㆍ仁同ㆍ聞慶ㆍ咸昌ㆍ知禮ㆍ玄風ㆍ軍威ㆍ比安ㆍ義興ㆍ新寧ㆍ靈山ㆍ昌寧ㆍ機張ㆍ熊川等縣, 俱經焚蕩, 占住。 靑松ㆍ寧海等府、榮川ㆍ豐基ㆍ咸陽等郡、南海ㆍ盈德ㆍ居昌ㆍ奉化ㆍ河東ㆍ淸河ㆍ安陰ㆍ丹城ㆍ禮安ㆍ迎日ㆍ長鬐ㆍ眞寶等縣, 俱賊未入境。 只晋州一城, 本鎭官固守拒賊, 斬殺甚衆, 賊遂遁歸。 咸鏡道
              安邊ㆍ德原ㆍ鍾城ㆍ慶興等府鎭、文川ㆍ高原ㆍ三水ㆍ端川等郡、洪原ㆍ利城ㆍ明川等縣, 俱經賊患, 亦有占住去處。 忠淸道
              忠州ㆍ淸州等鎭、淸風ㆍ丹陽ㆍ槐山等郡、文義ㆍ堤川ㆍ懷德ㆍ延豐ㆍ陰城ㆍ淸安ㆍ鎭川ㆍ永春ㆍ報恩ㆍ永同ㆍ黃澗等縣, 俱經焚蕩, 亦有占住。 公州ㆍ洪州等鎭、林川ㆍ泰安ㆍ韓山ㆍ舒川ㆍ沔川ㆍ天安ㆍ瑞山ㆍ沃川ㆍ溫陽等郡、鴻山ㆍ德山ㆍ平澤ㆍ稷山ㆍ定山ㆍ靑陽ㆍ恩津ㆍ懷仁ㆍ鎭岑ㆍ連山ㆍ尼山ㆍ大興ㆍ扶餘ㆍ石城ㆍ庇仁ㆍ藍浦ㆍ結城ㆍ保寧ㆍ海美ㆍ唐津ㆍ新昌ㆍ禮山ㆍ木川ㆍ全義ㆍ燕歧ㆍ靑山ㆍ牙山等縣, 俱賊未入境。 全羅道
              珍山ㆍ錦山等郡, 龍潭ㆍ茂朱等縣, 俱被焚掠外, 羅州ㆍ光州ㆍ南原ㆍ長興ㆍ順天ㆍ潭陽ㆍ濟州等府鎭、寶城ㆍ益山ㆍ古阜ㆍ靈巖ㆍ珍島ㆍ淳昌ㆍ金堤ㆍ礪山ㆍ靈光ㆍ樂安等郡、昌平ㆍ臨陂ㆍ萬頃ㆍ金溝ㆍ綾城ㆍ光陽ㆍ龍安ㆍ咸悅ㆍ扶安ㆍ咸平ㆍ康津ㆍ玉果ㆍ高山ㆍ泰仁ㆍ沃溝ㆍ南平ㆍ興德ㆍ井邑ㆍ高敞ㆍ茂長ㆍ務安ㆍ同福ㆍ和順ㆍ興陽ㆍ海南ㆍ求禮ㆍ谷城ㆍ長城ㆍ珍原ㆍ雲峯ㆍ任實ㆍ長水ㆍ鎭安ㆍ大靜ㆍ旌義等縣, 俱賊未入境。 只全州府一城, 賊至城外, 望見守備完固, 不犯而退。

○都體察使柳成龍馳啓曰: "臣於本月初九日, 聞劉總兵在陜川, 卽馳到。 總兵許與相見, 頗從容。 臣極陳倭奴譎詐, 以和議緩天兵, 使不得求晋州, 而實行呑噬之志。 今本道與湖南, 危在朝夕, 懇乞馳救。 總兵曰: ‘吾志不行, 無可言者。 似聞賊已向全羅。 若此道不能遮遏, 則患不可勝言。 吾欲提兵往救, 而此處亦無軍兵。 曾招住居昌遼將, 使之來守高靈ㆍ陜川, 然後吾欲行軍, 而號令不行。 然若實知湖南被兵, 則當隨爾等所言而赴救。 須討一地圖, 詳載道路由經之路以來。’ 且言: ‘此處無一將官, 軍兵亦無一人, 何耶?’ 臣對 ‘諸將官, 初聚咸安, 退保各處, 而聞晋州之陷, 皆潰散, 向湖南以去。 曾已啓知國王, 必按律治罪, 但事勢危急如此, 望老爺亟速救濟。’ 總兵曰: ‘吾意亦然, 而不能自擅。 若體探全羅賊勢虛實, 則當卽進兵。’ 臣退, 畫地圖一件, 又爲稟帖以呈, 總兵見畢, 猶言諸將不行其令, 不得自便之狀, 縷縷不已, 而卽多發擺撥兒, 哨探宜寧之賊, 不無進戰之意, 故臣留在此處, 日日苦勸。 督捕使朴晋、助防將朴名賢、別將朴宗男, 只率疲兵五六百人, 同天將吳遊擊, 把截草溪, 而崔遠、李薲、李時言, 聞晋州之陷, 卽從居昌、咸陽等處而去云。 都元帥權慄催促移文, 來此不得尋覓, 不知在於何地。 自晋州之陷, 人心洶駭, 遠近之民, 荷擔而立。 湖南聲息斷絶, 只見權慄移文朴晋處云: ‘倭賊已入求禮, 將向谷城、南原。’ 以此觀之, 倭犯湖南, 似爲的然, 不勝痛憫。 此處之賊, 如宜寧、歧江等地, 設柵屯守, 其數甚多, 日日散出, 焚掠於三嘉、宜寧之境。 昨日距陜川四十里, 望軍傳告, 總兵披掛, 領軍將發, 而聞賊退去乃止。 今日, 宜寧體探未來。 若來, 則臣率巡察使金玏、接伴官徐渻等, 立庭泣請計料。 糧餉支供, 本道則處處蕩敗, 只以湖南諸邑出站, 艱難支度, 前來糧饌, 已爲垂盡, 近日則繼軍路絶。 又全羅各邑之民, 聞其道有賊變, 驚動逃散, 不能禁止。 今, 吳遊擊駐草溪, 陜川有劉揔兵, 居昌又有遼將五員駐軍; 大丘、密陽直路各站, 亦有往來天兵, 或多或少。 出站諸邑, 隨其所在, 顚倒追隨, 人困馬斃, 氣力都盡。 若過數日, 已輸之糧竭盡, 繼運之穀無路, 千思百計, 實無所出, 而戶曹判書李誠中, 又於本月初七日, 以病身死, 無調發重臣。 事事如此, 痛憫罔極。 朝廷急察兩湖危迫之勢, 連續致懇於經略、提督等衙門。 今雖已晩, 庶有可救之望, 而調糧之員, 亦急時差送。"
地名: 咸陽 (慶尚道, 郡)
年: 1597.0

○辛丑/慶尙觀察使李用淳馳啓曰: "黃石山城敗沒時, 居昌縣監韓詗, 以募軍事在外, 妻李氏
              
                【李廷馣之女弟也。】
              在城中時, 賊已犯城, 寄書于韓詗曰: ‘今我猶可出避, 但城中之人, 以居昌軍民之潰散, 歸罪於郞君, 至以婢代妻, 入城爲言, 妾若先出, 則累必及郞君, 妾當死於此, 以報郞君。 郞君若不及來而城已陷, 則勢必奔竄, 玆將白金數兩, 以爲救急之資。’ 城將陷, 知不可守, 與其女韓氏, 自刎同死, 侍婢一人, 亦自刎以從之。 咸陽郡守趙宗道, 挈妻子, 入守山城, 賊勢已急, 城中潰散, 宗道馳往白士霖, 要有講議,
                【士霖, 以金海府使, 爲守城主將者也。】
              已爲逃避, 往見郭䞭於南門, 執手相告曰: ‘勢已至此, 有死而已。’ 遂與其子英混及郭䞭, 皆被殺。 右人等, 皆視死如歸, 從容自處, 各別褒崇, 以爲風化之本。"

○朔己未/賊陷安陰
              黃石山城。 縣監郭䞭、前咸陽郡守趙宗道死之。 初, 淸正自西生浦西入全羅道, 將與行長會攻南原, 元帥以下皆望風引去。 安陰縣監郭䞭居官僅二載, 得吏民心。 體察使李元翼以黃石爲湖嶺咽喉, 賊所以爭, 隷三邑兵, 命䞭守之, 令金海府使白士霖助之。 賊大至于門南, 䞭督戰晝夜不懈, 士霖知事急, 縋下其妻子而遁。 䞭子壻吏民皆號泣, 請早爲計, 䞭笑曰: "此吾死所, 何計之更爲?" 踞胡床, 神色不變, 竟遇害。 二子履常、履厚抱持罵賊, 賊幷殺之。 䞭女嫁柳文虎, 文虎爲賊所擄, 郭氏已出城聞之, 謂其婢曰: "父死而不死, 爲有夫在耳。 今夫又被執, 吾何忍獨生?" 遂自經死。 趙宗道以前咸陽郡守家居, 嘗曰: "吾是食祿之人, 不可與奔竄之徒同死草間。 死當明白死耳。" 率妻子入城, 作詩曰: "崆峒山外生猶喜, 巡遠城中死亦榮。" 遂與䞭同死。
地名: 咸陽 (慶尚道, 郡)
年: 1602.0

○戊午/忠淸監司李用淳馳啓曰: "臣自初聞道內, 有狗鼠, 猶未知蹤跡, 上年冬, 溫陽郡守李質粹, 以差使員上京, 空官之際, 郡都將姜焱爲賊輩所殺。 因此訪問, 始乃知溫陽、木川、全義、鎭川、淸州等地, 散處者頗多。 今年春, 郡守李質粹, 緝捕大黨成龍介等三人, 猶不直招而死。 自後漸次跟聽, 臣軍官出身吳門甲等, 別定措捕將, 令李質粹指揮, 持臣傳令, 出入各官, 行捕全義賊高亡難ㆍ莫金、淸州賊內隱世、木川賊權生、鎭川賊韓從孫等, 移囚溫陽郡, 窮覈事狀。 莫金則殺害。 姜焱情由, 已爲承服, 其所辭連者, 無慮七十餘人, 皆散漫諸處, 方挨次跟捕, 而其中高亡難, 則乃其巨魁云, 故令李質粹, 細加盤問, 則亡難招內, ‘渠則非魁, 而天安
              金蹄驛居和愁, 自爲將帥。 其妹夫泰仁縣移來奴注叱斤及其同生注叱金等一家, 同居全羅道, 頻數通行, 未知其意, 而前年七月, 淸州
              招致院往之, 則注叱斤, 以和愁分付, 知會黨類, 八月爲期, 天安、木川地界曠野之中, 大會云云。 渠則以爲湖南人也, 招引湖南人說道, 初不聽從, 則刦以斬殺, 不得已同參, 至八月期會日進去, 則和愁、注叱斤兄弟及山秋等, 或全羅道、或忠淸道人三十餘名, 相聚約束曰: 「某爲先鋒, 某爲後軍, 某也騎兵, 某也步兵。」, 一一分部後, 各各還散。 今年二月十三日, 更逢注叱金於招致院, 注叱金言內, 「前年九月間, 連山、恩津地境麻姑、海坪, 二巡大會結陣」 云。 全羅道所爲之事, 詳細問之, 則結黨之人, 多在淳昌、咸陽兩邑之中, 互相往來, 密議大計。 魁首則淳昌居權大德長子, 擧事則欲於七八月間, 起動云云。 和愁、注叱金等, 不意捕捉推問, 則大逆情狀可知。’ 云。 臣觀此招辭, 則其奸謀秘計, 非不詳知, 而大段納供, 賊魁名字, 亦不直招, 窮詰更招, 則招內, ‘賊魁則淳昌邑內故邕淸河之子二人中, 長子爲魁。 冠名則未知爲某, 兒名則邕壽、權大德長子, 則能文多友, 而計慮不及邕壽, 故以邕爲大將, 以權爲中軍, 和愁(爲)
                〔有〕
              勇力, 且居上道, 故定爲先鋒將, 使句忠淸之兵, 而不事偸竊, 多結徒黨, 只於場市, 聚會結約, 以此知其擧事之跡者鮮。 徒黨大名成冊, 則中軍將權家家藏云。 徒倘名字, 各各變改, 使人不得相識, 以故渠名, 則成冊中, 以高石置簿。’ 所供如是。 臣進前親問, 一一的實。 同和愁, 方在統制使營下, 不可不登時捕捉, 故卽發軍官, 秘密行移, 注叱金等, 朝夕變遷, 靡有定蹤, 時方密問去處措捕。 全羅巡察使處, 一邊秘通, 使得設機捕捉, 同道賊徒等, 容貌年歲, 後錄上送事。" 入啓。 啓下備邊司。
地名: 咸陽 (慶尚道, 郡)
年: 1652.0

○上將禱雨, 在齋殿, 引見三公。 上曰: "今玆旱災, 振古所無, 天之示譴, 實由寡躬之不德, 予甚慙懼。" 領議政鄭太和曰: "國有災異, 則三公引咎辭免, 乃古例也, 而事涉文具, 故臣等泯默隨行矣。 殿下亦必自勉於躬, 而靜思厥咎, 無非臣等不能仰體聖心, 裨輔德化, 以致災沴之荐臻也。" 上曰: "大臣雖至誠禱雨, 而予實獲罪于天, 其敢望上格天心乎? 玆接卿等于齋室, 冀聞藥石之言, 以補闕失。" 太和曰: "下敎求言, 已有日矣, 而無一人進言者。 此是前日應旨之疏, 皆無採用之實, 故已成噤默之風矣。" 上曰: "是予聽納之誠, 有所未盡故也。" 左議政金堉曰: "沈之溟之初出賊口, 與洪瑑無異, 而以其再出於士紀之供辭, 故赦瑑, 而編配之溟矣。 蓋其借兵廣州之說, 以日月考之, 在於之溟未除廣州之前, 少無可疑之跡, 赦之宜矣。 兪棨雖蒙量移之恩, 本情可恕, 故玆敢議啓於審理中矣。" 上曰: "兪棨之罪, 與沈大孚初無異同, 而及棨爲臺官, 必欲逞志而後已, 苟有國法, 安可視以尋常乎? 沈之溟事, 於領、右相意何如?" 太和等曰: "旣無與知之跡, 除拜日月, 亦且相左, 似宜容恕。" 上曰: "定配未久, 似難全釋, 減等可矣。" 上謂三公曰: "喬桐留置兒,
                【昭顯世子之子。】
              稚弱多病, 久置島中, 或至不幸, 可勝慘怛? 常欲致之京中, 恐煩北人之聽聞, 以此不果矣。 自今以後, 可無北人詰問之端否?" 太和曰: "置諸喬桐, 則貽弊於本縣, 處之京城, 則有煩於聽聞, 不如與澂、潚同處之爲便也。" 堉及右議政李時白曰: "臣等曾請移致京中, 今豈有他說? 北人之不問已久, 寧有詰問之慮? 殿下之問及此, 其有光於聖德, 爲如何哉?" 太和曰: "彼方伺釁詰責之患, 不可不慮也。" 堉曰: "九王已死, 寧有此憂?" 上曰: "淸人豈盡知我國事乎? 凡前後詰責, 皆是鄭命守之所操縱也。 當此之時, 移置此兒於京中, 則詰問之患, 安保其必無乎?" 太和曰: "西路人, 與鄭命守親密者頗多。 我國微細之事, 無不相通, 安知彼之終不得聞乎?" 上曰: "彼若欲執此生梗, 何患無辭? 予以是爲慮焉。" 太和曰: "臣非不欲將順聖上之美意, 而時勢到此, 不得自由, 恐致後患, 不敢承奉矣。" 堉曰: "然則齎咨官不久當還, 詳知彼中形勢, 然後處之似當矣。" 上曰: "姑待齎咨官之回, 商量處之, 亦未晩也。" 太和曰: "士紀之子, 年十四者, 定配於慶源, 而聞有勇力。 此人必不係念於國家, 置之北邊, 恐有後患。 請移配於南邊絶島。" 從之。 上曰: "國家不幸, 逆變繼起, 逆賊緣坐之人, 如叔姪之親者, 旣沒爲官奴, 則雖有赦令, 不可容議, 而每見諸道稟啓, 則混及此類, 事甚不當。 今後更勿擧論可矣。" 初, 姜獄旣完之後, 昭顯世子三子, 竝配于濟州, 二人夭歿, 只有第三兒, 上特加矜憐, 量移咸陽。 已而徙置喬桐, 時賜衣資、食物, 以示眷念之意, 淸使嘗至我國, 問昭顯諸子存否, 朝廷答以已死, 自是淸使之來, 更不提起。 至是, 上憂旱甚切, 旣擧審理之典, 疏釋罪人, 又欲移第三兒於京城, 以便保育, 召大臣議之。
地名: 咸陽 (慶尚道, 郡)
年: 1660.0

○遞慶尙兵使閔應騫。 初應騫之父涵, 娶趙氏女, 趙氏無他兄妹, 其母隨女來依涵家, 其女死, 而涵後娶, 趙氏母無可依。 仍與後妻同居, 後妻始生一女, 趙氏母自養其女, 盡以其財與之。 其後涵生三子曰: 有騫、重騫、應騫, 有騫勇力絶倫, 而重騫亦多力, 性皆惡戾。 有騫旣長, 趙氏母遂以其所給養女之財, 分其半以與有騫, 有騫之姊, 由此怨有騫, 而重騫以不得財, 亦怨有騫。 遂與其姊子李茂先, 因有騫生日, 沈飮泥醉, 與有騫家奴及里中砲手數人, 乘夜作明火賊, 殺有騫夫妻, 以劎斷其陰。 時有騫兩子, 在山寺讀書, 重騫復使其同黨二人, 奔往傳訃於其子。 有許儀者, 居在寺傍, 怪其家奴不來, 而砲手至, 多發寺僧及村人, 圍護以送之, 以故重騫不得殺其子。 有騫死之日, 賊不取其家産, 而獨取去文記所藏篋箱, 隣里皆知重騫之所爲, 而有騫之子, 不敢發告。 應騫時在北道任所, 漠然不知, 其後重騫死, 而應騫爲慶尙兵使, 茂先以推奴往應騫營。 其所推之奴, 卽殺有騫時同倘奴也, 及捕來奴, 對應騫直告, 聽重騫、茂先之指嗾, 戕害有騫, 事狀甚悉。 應騫大驚, 卽捕茂先, 囚之咸陽獄, 而以遭家變, 不可在職, 報于監司, 監司以聞, 兵曹啓遞應騫。 茂先忍杖不服而斃。 世降俗末, 民風壞亂。 爭財戕殺之變, 出於同氣之間, 此誠士夫家所未有之變也, 重騫死於牖下, 茂先亦斃於杖, 終不得正其誅, 痛哉。

○遞慶尙兵使閔應騫。 初應騫之父涵, 娶趙氏女, 趙氏無他兄妹, 其母隨女, 來依涵家。 其女死而涵後娶, 趙氏母無可依, 仍與後妻同居。 後妻始生一女, 趙氏母自養其女, 盡以其財與之。 其後涵生三子曰, 有騫、重騫、應騫。 有騫勇力絶倫, 而重騫亦多力, 性皆惡戾。 有騫旣長, 趙氏母遂以其所給養女之財, 分其半以與有騫。 有騫之姊, 由此怨有騫, 而重騫以不得財, 亦怨有騫。 遂與其姊子李茂先, 因有騫生日, 沈飮泥醉, 與有騫家奴及里中砲手數人, 乘夜作明火賊, 殺有騫夫妻, 以劍斷其陰。 時有騫兩子, 在山寺讀書, 重騫復使其同黨二人, 傳訃於其子。 有許儀者, 居在寺傍, 怪其家奴不來, 而砲手至, 多發寺僧及村人, 圍護以送之。 以故重騫不得殺其子。 有騫死之日, 賊不取其家産, 而獨取去文記所藏篋箱, 隣里皆知重騫之所爲, 而有騫之子, 不敢發告。 應騫時在北道任所, 漠然不知。 其後重騫死, 而應騫爲慶尙兵使。 茂先以推奴, 往應騫營。 其所推之奴, 卽殺有騫時同黨奴也。 及捕來, 奴對應騫, 直告聽重騫、茂先之指嗾, 戕殺有騫, 事狀甚悉。 應騫大驚, 卽捕茂先, 囚之咸陽獄, 而以遭家變, 不可在職, 報于監司, 監司以聞, 兵曺啓遞應騫。 茂先忍杖, 不服而斃。 世降俗末, 民風壞亂, 爭財戕殺之變, 出於同氣之間。 此誠士夫家所未有之變也。 重騫死於牖下, 茂先亦斃於杖, 終不得正其誅, 痛哉。
地名: 咸陽 (慶尚道, 郡)
年: 1745.0

○上引見大臣、備堂。 左議政宋寅明以京畿審理使趙明履別單進, 上曰: "趙明履頃以良役事有所陳, 而予意則結役事, 亦恐同歸於靑苗之害矣。 戶布則大同之役, 而秋判至以麗末衰季事爲言, 此甚斥之論也。 麗以恭愍而衰, 豈由戶布乎? 卽今第一義無如擇守令, 三百六十州若皆得人, 則民力自可紓矣。" 刑曹判書李宗城曰: "雖美法良政, 自上先立紀綱, 然後可行矣。" 左議政宋寅明曰: "張橫渠井田之制甚好。 若於峽邑數三處, 擇送人才而先試之, 隣邑爭來取法, 則自可不令而行矣。" 上曰: "良役、結役, 優劣何如?" 寅明曰: "結布法最爲近古, 但豪富之家不願矣。" 又曰: "審理使所陳各弊中, 利川等十邑陳田徵稅爲尤甚, 請待秋行量之意, 預先嚴飭。 漕船下江時, 楊根、驪州沿民, 以掘灘之役, 至於廢農, 站船添載, 宜加申禁。 陽城、坡州等四邑奴婢甚少, 無以接待使客, 宜以他邑寺奴婢, 參量劃給。 良丁之投屬歇役, 爲弊最甚, 砥平守禦屯牙兵保及忠順衛冒屬者, 依當初私賤換定之令, 竝宜査正。 順天稅、大同所載船, 至南陽敗船, 監色、沙格等十三名, 八朔嚴囚, 養獄無人。 雖未準年限, 別遣審理, 旣出欽恤之意, 宜還送原籍官交河。 拯米舊逋最久一年條, 亦宜蕩減。" 竝允之。 湖南審理使趙榮國復命, 宗城進湖南獄案, 上詢議大臣, 分輕重裁決。 榮國曰: "茂長罪人林昌浩等三人, 交通賊夢情迹可疑, 而月例三推, 事極失當, 宜令道臣, 嚴査更聞。" 許之。 榮國曰: "各邑束伍, 全不成樣, 緩急所恃, 莫如山行砲手。 雖以丙子事言之, 柳琳、金化之戰, 專賴淸州三百山行砲手之力, 則此其爲精兵可知。 通計一道其數亦不少, 査正廳成冊中, 列邑山尺一竝載錄, 俾勿侵役, 以示團束之意焉。" 又曰: "各司奴婢, 雖有眞箇逃故, 該司不卽許頉, 年百歲者尙載收貢之案, 年年侵徵, 害及隣族, 此豈王政之所可忍者乎? 案年六十而明白物故, 有公文可據者, 一竝減貢宜矣。" 上竝令廟堂稟處。 又問雲峰縣利害果詳察, 而巴嶺亦何如? 榮國曰: "四面高絶, 而嶺有三路, 俯見咸陽三十里, 如臨井水, 其險無比。 一新則在智異山之側, 而巴嶺據其上, 前朝曾置判官, 臣意則合置營將於一新。 一新自古地廣俗悍, 詐僞滋甚, 戊申以後凶逆數起, 別設一鎭, 則可以鎭惡俗而備不虞。 自古議者, ‘於雲峰宜置營將, 南原置兵使, 而尙未變通, 只置營將於雲峰’ 云矣。" 上曰: "湖南無他弊耶?" 榮國曰: "各邑貿易, 徵於吏胥, 故吏窮甚於民窮" 副提學元景夏曰: "湖南巨弊, 莫如田政, 而田政紊亂, 專由於隱結之多入土豪, 故吏民不堪白徵之弊矣。" 上曰: "不可不一番釐正矣。" 校理申暐, 請令嶺營刊行故相臣趙翼所著《朱書要類》, 上可之。 寅明以其祖光淵褒贈稱謝, 仍言: "臣祖曾以先正臣朴世采疏, 薦擬刑判, 臣之蕩平實由家學, 而如趙文命兄弟金若魯兄弟, 亦皆先正之淵源也。" 景夏曰: "先正卽臣高祖斗樞之壻, 而破朋黨三字, 卽臣家庭之論也。" 上曰: "頃於趙徵之獄, 罪人口招, 言必稱赤憎蕩平。 蕩平, 本是五皇極語, 而今成童謠。 卿等亦以爲家學耶?" 二人默然無以應。
地名: 咸陽 (慶尚道, 郡)
年: 1809.0

○命孝子廣州士人李榮、烈女陽城士人權斗容妻李氏、廣州私婢荐分旌閭, 忠臣咸陽
              鄭胤獻贈職, 孝子廣州士人朴師中、咸陽
              禹廷呂及其侄義孫ㆍ敬孫、烈女海州故學生張宗甲妻元氏給復。 禮曹以各道御史別單, 覆啓請之也。